ཁོ་བོ་གྲོང་ཁྱེར་ཟི་ལིང་ནས་དམར་གཙང་རྫོང་དུ་རྒྱུགས་པའི་སྤྱི་སྤྱོད་རླངས་འཁོར་ལས་བབས་མ་ཐག་རྐང་ཐང་གིས་ཙོང་ཆུའི་འགྲམ་ངོགས་སུ་མི་ལོ་ཆིག་སྟོང་ལྷག་ལ་ཡུལ་གྲུ་འདིའི་དར་རྒུད་ལ་ཁ་རོག་གེར་སྤྱན་གྱིས་གཟིགས་པའི་དམར་གཙང་དགོན་དུ་བསྐྱོད་པ་ཡིན།འཇིག་རྟེན་བྱེད་པོ་ཞིག་གིས་བརྩིགས་པ་དང་འདྲ་ཞིང་ལི་ཁྲིའི་མདངས་དང་ལྡན་པའི་བྲག་རྩར་ལྷ་ཁང་ཐོག་བརྩེགས་གསུམ་ཅན་ཞིག་འགྱིངས་པའི་ཚུལ་དུ་གནས་ཤིང་།འདི་ཡི་མདུན་ཐད་དུ་ཙོང་ཆུ་རིང་མོ་ཁེངས་པའི་སྒྲ་ཡང་མེད་པར་དལ་འཇགས་གེར་ཙི་ནའི་ཕྱོགས་སུ་བཞུར་བ་ལ་བསམ་ན་གནས་འདིའི་སྔོན་བྱོན་སྒོམ་ཆེན་པ་དག་གི་རྨི་ལམ་ལ་བགེགས་མི་ཡོང་བའི་སླད་དུ་ཡིན་པ་འདྲ།བྲག་གི་གཤམ་ངོས་སུ་དམར་གཙང་ལྷ་ཆེན་དུ་གྲགས་པའི་བྲག་བརྐོས་ཀྱི་སྐུ་བརྙན་གཏོས་ཆེ་བ་ཞིག་བཞེངས་ཡོད་ལ།ཆ་ལུགས་དང་བཟོ་རྩལ་ལ་བརྟག་ན་ད་ལྟའི་ལྷ་ཁང་ལས་ཀྱང་མི་ལོ་གྲངས་མེད་འགོར་བའི་ཚོད་དུ་འདུགའདིའི་གཡོན་ཕྱོགས་ཀྱི་བྲག་ངོས་གཟར་བོ་ན་ཁང་བའི་ཆ་སྒམ་གྱི་ཤུལ་དང་འདྲ་ཞིང་སྒེའུ་ཁུང་གི་དབྱིབས་དང་མཚུངས་པ་གཉིས་ལྷག་ཡོད་པའི་ངོས་སུ།སྔོན་གྱི་ལྡེབས་རིས་ད་དུང་ཡང་དུས་ཀྱིས་མ་འཇིགས་པ་ལ་བསམ་ན་འདས་པའི་དུས་ཀྱི་དགོན་འདིའི་གཞི་རྒྱ་དེང་གི་འདི་ལས་ཆེ་བར་སྙམ་པའི་བསམ་པ་ཞིག་ཀྱང་དབང་མེད་དུ་སྐྱེས།